NEUVOSTON ASETUS (ETY) N:o 945/87,

annettu 30 päivänä maaliskuuta 1987,

jäsenvaltioiden hallintoviranomaisten keskinäisestä avunannosta sekä jäsenvaltioiden ja komission yhteistyöstä tulli- ja maatalousasioita koskevan lainsäädännön oikean soveltamisen varmistamiseksi annetun asetuksen (ETY) N:o 1468/81 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 ja 235 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo, että

asetuksessa (ETY) N:o 1468/81(3) annetaan säännöksiä, joiden mukaan jäsenvaltioiden hallintoviranomaisten on vastavuoroisesti avustettava toisiaan ja toimittava yhdessä komission kanssa estääkseen ja tarkkaillakseen tulli- ja maatalouslainsäädännön rikkomuksia sekä paljastaakseen toimia, jotka ovat tai näyttävät olevan näiden säännösten vastaisia,

kokemuksen perusteella seurausvaikutuksia useassa jäsenvaltiossa aiheuttavien petosten ehkäisemisen tärkeyden vuoksi on perusteltua tehostaa komission ja jäsenvaltioiden toimintaedellytyksiä tällä alalla, ja

tiettyihin yhteisöön maahantuotuihin tekstiilituotteisiin kohdistuvien petosten osalta näiden ongelmien osittainen ratkaisu esitetään asetuksessa (ETY) N:o 616/78((4), sellaisena kuin se on viimeksi muutettuna asetuksella (ETY) N:o 3626/83(5); on osoittautunut suotavaksi antaa tällaisia säännöksiä asetuksessa (ETY) N:o 1468/81 tarkoitetun tulli- ja maatalousalan hallinnollisen yhteistyön osalta kokonaisuudessaan; näin ollen on tarpeen muuttaa kyseistä asetusta,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1468/81 seuraavasti:

1) Lisätään seuraava artikla:

"14 a artikla

1. Kun jäsenvaltion toimivaltaiset viranomaiset saavat tietää toimista, jotka ovat tai näyttävät olevan tulli- tai maatalouslainsäädännön vastaisia ja jotka ovat erityisen tärkeitä yhteisölle, ja erityisesti:

- kun niillä on tai voisi olla seurausvaikutuksia muissa jäsenvaltioissa

tai

- kun kyseisistä viranomaisista näyttää todennäköiseltä, että vastaavanlaisia toimia on suoritettu myös muissa jäsenvaltioissa,

näiden viranomaisten on toimitettava komissiolle viipymättä joko omasta aloitteestaan tai komission perustellusta pyynnöstä kaikki tosiseikkojen selville saamiseksi tarvittavat aiheelliset tiedot, tarvittaessa asiakirjoina tai jäljennöksinä tai otteina asiakirjoista, jotta komissio voi sovittaa yhteen jäsenvaltioiden toteuttamia toimia.

Komissio toimittaa nämä tiedot muiden jäsenvaltioiden toimivaltaisille viranomaisille.

2. Edellä 1 kohdassa tarkoitetut tiedot saavat sisältää luonnollisia henkilöitä tai oikeushenkilöitä koskevia tietoja ainoastaan siinä määrin, kuin on ehdottomasti tarpeen tulli- ja maatalouslainsäädännön vastaisten toimien toteamiseksi.

3. Jos jonkin jäsenvaltion toimivaltaiset viranomaiset noudattavat 1 kohtaa, niiden ei tarvitse toimittaa muiden jäsenvaltioiden, joita asia koskee, toimivaltaisille viranomaisille tiedonantoa, josta säädetään 12 artiklan b alakohdassa ja 13 artiklassa."

2) Korvataan 15 artikla seuraavasti:

"15 artikla

Komissio järjestää jäsenvaltioiden edustajien kanssa kokouksia, joissa:

- tarkastellaan yleisesti tässä asetuksessa säädetyn keskinäisen avunannon toimintaa,

- vahvistetaan 14 ja 14 a artiklassa tarkoitettujen tietojen välittämistä käytännössä koskevat yksityiskohtaiset säännöt,

- tarkastellaan 14 ja 14 a artiklan mukaisesti komissiolle toimitettuja tietoja päätelmien tekemiseksi, vahvistetaan todettujen tulli- ja maatalouslainsäädännön vastaisten toimien lopettamiseksi tarvittavat toimenpiteet ja tarvittaessa ehdotetaan olemassa olevien yhteisön säännösten muuttamista tai lisäsäännösten laatimista."

3) Lisätään seuraavat artiklat:

"15 a artikla

Jos kolmas maa, jota asia koskee, on oikeudellisesti sitoutunut antamaan tarvittavaa apua todisteiden hankkimiseksi sellaisten toimien sääntöjen vastaisesta luonteesta, jotka näyttävät olevan tulli- ja maatalouslainsäädännön vastaisia, tai sellaisten toimien laajuuden määrittämiseksi, joiden on todettu olevan tämän lainsäädännön vastaisia, voidaan 14 a artiklan nojalla saadut tiedot toimittaa kyseessä olevalle maalle tiedot toimittaneen jäsenvaltion toimivaltaisten viranomaisten luvalla ja tarvittaessa henkilön luvalla, jota asia koskee, jos se ei vaaranna tutkimuksen onnistumista.

Tiedot voi toimittaa komissio; tällöin komissio varmistaa asianmukaisin keinoin 19 artiklan 1 kohdassa tarkoitettua suojaa vastaavan suojan.

15 b artikla

1. Täyttääkseen tämän asetuksen tavoitteet komissio voi 15 a artiklassa säädetyin edellytyksin lähettää kolmansiin maihin yhteisön valtuuskuntia hallintoyhteistyötä ja tutkintaa varten sovittamalla yhteen ja toimimalla läheisessä yhteistyössä jäsenvaltioiden toimivaltaisten viranomaisten kanssa.

2. Yhteisö lähettää 1 kohdassa tarkoitetut valtuuskunnat kolmansiin maihin seuraavin edellytyksin:

a) valtuuskunta voidaan lähettää komission aloitteesta tai yhden tai useamman jäsenvaltion pyynnöstä;

b) valtuuskuntiin osallistuvat tätä varten nimetyt komission edustajat ja jäsenvaltion tai jäsenvaltioiden, joita asia koskee, tätä varten nimeämät virkamiehet;

c) valtuuskuntaan voi myös komission ja kyseessä olevien jäsenvaltioiden luvalla osallistua yhteisön edun mukaisesti jonkin jäsenvaltion virkamiehet, erityisesti kolmannen maan kanssa solmittua kahdenvälistä avunantosopimusta sovellettaessa; tällöin komissiolle ilmoitetaan valtuuskunnan käynnin tulokset;

d) valtuuskunnan kuluista vastaa komissio.

3. Komissio ilmoittaa tämän artiklan mukaisesti lähetettyjen valtuuskuntien käyntien tulokset jäsenvaltioille.

15 c artikla

Edellä 15 b artiklassa tarkoitettujen yhteisön valtuuskuntien tekemät havainnot ja saamat tiedot, erityisesti kyseessä olevien kolmansien maiden toimivaltaisten viranomaisten toimittamina asiakirjoina, käsitellään 19 artiklan mukaisesti.

Käytettäessä näitä asiakirjoja tulli- ja maatalouslainsäädännön rikkomisen vuoksi vireille pannuissa oikeudenkäynneissä tai oikeudellisissa menettelyissä komissio toimittaa saadut alkuperäisasiakirjat tai niiden oikeiksi todistetut jäljennökset jäsenvaltioiden toimivaltaisille viranomaisille niiden pyynnöstä."

2 artikla

Tämä asetus tulee voimaan 1 päivänä heinäkuuta 1987.

Tämä asetus on kaikilta osiltaan velvoittava, ja sitä sovelletaan kaikissa jäsenvaltioissa.

Tehty Brysselissä 30 päivänä maaliskuuta 1987.

Neuvoston puolesta

puheenjohtaja

P. DE KEERSMAEKER

(1) EYVL N:o C 267,18.10.1985, s. 6

(2) EYVL N:o L 144, 2.6.1981, s. 1

(3) EYVL N:o C 120, 20.5.1986, s. 152

(4) EYVL N:o L 84, 31.3.1978, s. 1

(5) EYVL N:o L 360, 23.12.1983, s. 5